6.64 juta pekerja kembali bekerja
KUALA LUMPUR: Sejak pelaksanaan Perintah Kawalan Pergerakan Bersyarat (PKPB) yang bermula
pada 4 Mei lepas, dianggarkan sehingga semalam seramai 6.64 juta atau 43.6
peratus pekerja telah kembali bekerja, kata Perdana Menteri Tan Sri Muhyiddin
Yassin. Beliau menjangkakan jumlah tersebut meningkat dalam tempoh beberapa minggu
akan datang. “Insya-Allah dengan peningkatan jumlah pekerja yang kembali bekerja dalam
pelbagai sektor industri dan perniagaan, kegiatan ekonomi di negara kita akan
dapat digerakkan semula. “Bagi yang bekerja akan dapat gaji, yang berniaga akan beroleh pendapatan
dan keuntungan, dan hasil pendapatan ini boleh dibelanjakan dalam sistem
ekonomi kita yang akhirnya menjana pertumbuhan ekonomi negara,” katanya
semalam. Muhyiddin berkata demikian semasa menyampaikan perutusan khas yang
disiarkan secara langsung menerusi stesen televisyen tempatan, termasuk Bernama
TV semalam. Beliau juga mengucapkan terima kasih kepada kerajaan-kerajaan negeri yang
telah memberikan kerjasama kepada Kerajaan Persekutuan dalam usaha membuka
semula sektor-sektor ekonomi di negeri masing-masing. Dalam perutusan khas tersebut, beliau turut mengumumkan atas nasihat
Kementerian Kesihatan dan Majlis Keselamatan Negara, PKPB yang berkuat kuasa
sehingga 12 Mei 2020 akan disambung lagi sehingga 9 Jun 2020.- Bernama 
See author's posts
